
I segnài a jerin clàrs fin 
dal principi e noaltris ju vevin 
denunziàts subite, cognossint 
ben la sotanance di un ciert 
Fedriga al dòs Zaia. Tai ultins 
timps dut càs la prepotence 
leghiste, sostignude a plenis 
mans dai siei aleàts di guvier, 
si à mostrade in dute la sò 
realtàt vergognose, adun cu la 
determinazion dal Carroccio a 
umilià la Regjon, sometintle aes 
smiris venitis. 

E podarès someà une robe 
di nuie, ma la sielte di destinà 
100 mil euros a une societàt 
venite pe organizazion di une 
manifestazion ciclistiche in 
Friùl e risulte cuasi cence 
creance tai confronts di dutis 
chês associazions che a vevin 
partecipàt al bant pai contribùts 
dal assessoràt al turisim. No par 
vie che une gare in biciclete e sedi 
di stimà come pòc impuartante, 
ma parcè che la societàt che si è 
adiudicade la sume e risulte ché 
che e à vùt la cifre plui alte in 

assolùt, in barbe a tantis realtàts 
che cun fadie a fasin la lòr ativitàt 
e che de Regjon no àn vùt un euro. 
Cualchidun al podarà rispuindi 
che e je dute invidie o ben asse, 
viodùt che jenfri di chês realtàts 
al è ancje chest gjornal che al 
veve presentàt un progjet di 
difusion de “Patrie” intes realtàts 
ricetivis regjonàals: la pussibilitàt 
che il turist, l'ospit forest al podès 
cognossi ancje l'aspiet culturàl 
e linguistic dal Friùl. Strani che 
la stesse iniziative e ves vùt, l'an 

passat, la poie de Provincie di 
Udin, de organizazion di categorie 
dai gjestOrs di albiercs e e ves 
otignùt un sucès straordenari, 
come marcàt plui voltis di chel che 
al jere il president Fontanini. Al 
ven il suspiet che, cuant che si à a 
ce fa cul furlan, te Zonte regjonàl a 
sedin pardabon pocjis lis vôs amiis 
o che a vignedin cidinadis intun 
marilamp. 

Nissune maravee, dal rest. A 
tirà incà il cjaveg dal turisim al 
è chel stes assessòr Bini che al 

va indevant a ripeti ogni dì che 
bisugne fà scuadre cul Venit in 
non di un Alt Adriatic tant bramàt 
che al pues dome penalizà la 
promozion di Grau e di Lignan, in 
pro di Jesolo e di Bibion. 

i: Metìn dongje ancje lis sirenis 
unitariis che a rivin puntualis di 
Verone e di Trevîs pe creazion di 
une Confindustrie dal Nordest, 
une idee che a cualchi ascar 
pordenonés no i displàs par nuie, 
viodùt che al fâs di dut, ancje i 
salts mortài de storie e de culture, 





par frugonà la idee di Friùl. Si 
inacuarzarés, duncje, che il 
progjet di distruzion de nestre 
realtàt regjonal al fàs simpri pas 
snifs e pericolòs indenant. 

Aromai o sin rivàts al paradòs, 
a operazions cence rivuart tant 
che ché che e metin man a 
une struture de Regjon Venit 
il davuelziment des pratichis 
peadis ai contribùts europeans 
intal setòr de agriculture. O vês 
capît ben: i nestris agricultòrs a 
varan di fà riferiment al Venit par 
chel che al inten lis normativis 
europeanis. 

La robe che e fâs plui stomi 
di chest ultin at al è che, a parti 
conseîrs dal Pat pe Autonomie, 
nissun nol vedi dit «se o sin 
deventàts mats», nissun nol à 
dat un cic. Ma lis organizazions 
sindicals ce stano a fà, chés di 
categorie parcè tasino? 

No volarès che il cidin al fos 
segnàl di complicitàt. Se e je cussì, 
disétlu a clàr che us plàs di jessi 
sbranàts dal Leon. E 

“INCANTO” 





Un viag ae discuvierte 


de origjinalitaàt 





dal popul furlan 


Intal so ultin documentari, Marco D'Agostini 


al conte pre Gjilbert Pressac e la sò ricercjie 





LA LOCANDINE DAL DOCUMENTARI 





n viag ae discuvierte de 
origjinalitàt dal popul 
furlan, in gracie dal lavòr 
di un studiòs che, doprant une 
metodologjie interdissiplinàr, 
al à puartàt a slargjà i orizonts 
de ricercje. Chest al è ce che 
“Incanto”, il documentari sul 
lavòr di pre Gjilbert Pressac, 
musicolic e storic, al à lassàt 
a Marco DAgostini, autòr e 
regjist dal video, une produzion 
Agherose. 
D'Agostini, professòr a contrat 
di Regjie e Montag video ae 
Universitàt di Udin, al è un dai 
zovins documentarisc] plui 
interessants in circolazion, za 
autòr di diviers cines, e al à intivàt 
Pressac cuant che al lavorave par 
produsi il documentari 
“I volti spirituali del Friuli”. In chê 
suaze nol podeve no vé a ce fà 
cu la ricercje di Pressac che, tra i 
agns ‘80 e ‘90 dal secul passat, al à 
sfolmenàt l'ambient musicologjic 
e storiografic dal Friùl, no restant 
dut câs sieràt dentri dal ambient 
academic, ma rivant a comunicà 
il gust di une storie origjinal dal 
cristianisim in Friùl ancje ae int 
no studiade. Pressac al ipotizave 
che la fede cristiane e fos rivade 
a Aquilee no di Rome, ma di un 
trop di ebreus convertîts che 
a stavin a Alessandrie di Egjit, 
cognossùts cul non di terapeutis, 
che a vevin une lôr liturgjie 
particolàr dulà che ancje il bal 
al veve une part impuartante e 
che a vivevin in comunitàts di 
oms e feminis fùr de citàt. Stant a 


Pressac, chest al puartà ae nassite 
in Friùl di un cristianisim vivàùt 
soredut in campagne e viert a une 
vision di salvece universàl. 

«Jo no cognossevi Pressac e o 

soi partît scuasit dal nuie — al 
conte D'Agostini —, cussì il lavòr di 
svicinament ae sô opare al è stàt 
lunc e al è avignùt in graciis dal 
rapuart cun Luca De Clara, leint tal 
2015 la opare omnie che lui al veve 
curàt dai lavòrs di Pressac. Dal 


«La cognossince dal lavor 
dal studiòs e puarte 

a une cussience plui fuarte 
de nestre identitàt, 

a une cognossince 

des altris culturis 

e, duncje, a une viertidure 
ae diversitàt» 


q 





MOMENTS DE LAVORAZION DAL DOCUMENTARI 


studiòs mi à colpît la sô capacitàt 
di là fûr dai schemis de ricercje, 
fondantsi no dome sui tescj scrits, 
ma costruint ipotesis di lavôr cul 
là a cirî olmis sul teritori, intal 
paisac, inte toponomastiche e 
intes espressions musicàls e cirint 
confermis sul cjamp aes sôs teoriis. 
Un secont aspiet che mi è restàt 
dentri al è la sò capacitàt di là 
cuintri lis sigurecis de cognossince 
par scuvierzi i elements di une 
identitàt dal popul furlan che e à 
carateristichis particolàrs come 
chê de rusticitas, che e met adun 
l'amòr pe semplicitàt e pe vite in 
campagne cul rispiet pes culturis e 
cuntune grande rafinatece culturàl 
come che a testemonein lis 
carateristichis de musiche popolàr 
e sacre dal Friùl». 

Ce imagjin dal Friùl vegnie fùr 
dal so documentari? 

«Nuie di nostalgjic. O ai intervistàt 
personis che a fevelavin di Pressac 
come se al fos ancjemò vîf e 

chest nus fàs capî la atualitàt dal 
so pinsîr. Lu ai viodùt ancje ae 
prime proiezion dal documentari 
(un miàr lis personis presintis a 
Aquilee) dulà che o ai incuintràt 
tante int interessade a aprofondî i 
temis des ricercjis di Pressac. O soi 
restàt a scuvierzi che a son tantis 
lis personis che a àn cognossùt il 
studiòs e che a son interessadis a 
imparà e a pandi la storie dal Friùl, 
che e je une vore peade ae storie 

di Aquilee che tancj no cognossin 
e che invezit e da sugjestions 
grandononis». 


Il biel di Pressac al è che al 
proponeve tesis inmagantis e, 
ancje se no si è sigùrs che a sedin 





veris in maniere sientifiche, al è 
biel crodi a chés teoriis. 

«Lui al proponeve une tesi, se al 
jere cualchidun che al intindeve 

di dineà lis sôs tesis lui al jere 
content, al jere viert al confront 
par amôr de veretàt. Chest al è il 
spirt dal vêr ricercjadòr. Al è clàr 
che intal cine o presenti une clàf di 
leture, ma il video nol à une fin, al 
vůl sticà a une viertidure a ricercjis 
gnovis». 

Ancje par chest, tal documentari 
al interviste une ricercjadore de 
Universitàt dal Friùl, Emanuela 
Colombi, che e critiche il lavor 
di Pressac. 

«Mi someave just, pal aspiet 
inteletual, di proponi ancje une 
posizion critiche parcè che o savevi 
che il so lavòr e la sò metodologjie 
a son stats criticàts. Cheste sielte 
no je plasude a plui di cualchidun 
che al preferive che o metès dome 
lis tesis dal studiòs di Turide». 

E je une vore pressachiane la 
sielte di meti une seconde vôs, 

e je come il cjant dai terapeutis 
studiats dal musicolic, che a 
cjantavin in doi còrs. 

«Vere, ancje parcè che intun video 
di une ore no tu puedis pensà 

di sierà un discors sul lavòr di 
Pressac. Il film al vùl jessi dome 
une puarte vierte suntun mont di 
esplorà». 

“Incanto” isal adat par jessi 
proietàt intes scuelis? 

«Sigùr, lu vin pensât cun cheste 
finalitàt. Al è un lavòr fat par cui 
che nol cognòs Pressac, struturàt 
soredut pai zovins: di fat o vin 
metàt dentri dai slizeriments 
intune narazion che e conte di 
aspiets impegnatîfs de storie dal 
Friùl; o ai volùt inserî dai tocs 
musicài di Glauco Venier e de coràl 
“Candotti”, fondade di Pressac. Cun 
di plui o vin zontàt une animazion 
che e conte dal viag di membris de 
sete dai terapeutis di Alessandrie 
di Egjit fin a Aquilee e che, secont 
Pressac, a varessin puartat il 
cristianisim chenti. O cròt che la 
cognossince dal lavòr dal studiòs e 
puarti a une cussience plui fuarte 
de nestre identitàt e che cheste e 
varès di puartà a une cognossince 
des altris culturis e, duncje, a une 
viertidure ae diversitàt». 


D'Agostini e la cjase di produzion 
Agherose a stan za lavorant pe 
proiezion tai istitùts scolastics dal 
Friùl te prossime sierade. Cun di 
plui si previodin ancje jessudis sul 
teritori a scomencà probabilmentri 
dai lùcs leàts a Pressac: Sedean, 
Codroip e Udin. Par savè di plui si 
pues cjalà inte sezion “Eventi” dal 
sît de Forum (www.forumeditrice. 
it), la cjase editore che e distribuìs 


il documentari. 








LINT AUTONOMISTE 











Su la strade 
de veretàt 
e de libertàt 


ik Si clame “Incanto” il documenta- 
ri firmàt dal regjist Marco D'Agostini 
par contà la intuizion straordenarie 
di pre Gjilbert Pressac. Il predi di 
Turide di Sedean, muart tal 1997, 
tacant des notis di “Schiarazule 
Marazule” e dal studi atent dai mo- 
saics de basiliche di Aquilee, al rivà 
a disvelà chel fil “terapeutic” che al 
peave Alessandrie di Egjit aes primis 
comunitàts judaichis e cristianis ri- 
vadis par mâr in Friûl. 

%3 Une ricercje, chè di pre Gjilbert, 
chenosilimità ae analisi des origjins, 
stant che impen al slargjà la co- 
gnossince ae individuazion di chês 
carateristichis etichis, filosofichis, 
religjosis, che, tai secui seguitîfs, a 
varessin segnàat il troi de glesie di 
Aquilee, insuazantsi cun armonie 
tal contest social di chè volte e lant 
a formà, in reson di chel, lis carateri- 
stichis identitariis dal popul furlan. 
K Une opare impuartante, duncje, 
chest cine, che o sperìn che nol ledi 
a muri tes seradis des rassegnis cul- 
turàls estivis, ma che al podedi de- 
ventà imprest, o olsarès a clamàlu 
didatic, tes scuelis e tes comunitàts. 
is: Nus mancjin chescj struments 
di condividi che a son invezit fonda- 
mentài par tornà a cjapà cussience 
de storie, intindude tant che rielabo- 
razion dal nestri passate che cencedi 
ché o sin tant che pipinots savoltàts e 
sturnîts denant des ricostruzions di 
regjim. Versions che ta dutis lis epo- 
chis, cualsisei e sedi stade la forme 
di guvier, a àn simpri vude la pretese, 
se no l'imperatîf, di presentànus un 
“unicum” storic che al peàs in ma- 
niere indissolubil i destins di Rome 
antighe a chei di dute la penisule e 
ancje a chei di là des Alps. 

K La diversitàt no je mai stade ri- 
cognossude tant che ricjece, impen e 
je stade simpri viodude tant che un 
pericul par chel “Credo” unic che al 
cjape dentri religjon e stàt. A Aquilee 
si indi recitave un cun altris peraulis 
e significats. 

i: Cualchi pigule lumade si viòt 
ogni tant, par dî la veretàt forsit plui 
di chès che o pensìne o cognossiìn, in 
gracie dal lavòr di studiòs che no si 
lassin meti dentri tes catalogazions 
uficiàls, scomuts aes jerarchiis dal 
savê academic, malviodùts dai po- 
tents, tantis voltis boicotâts. In altris 
timps brusàts o metûts in preson. 
si: Definîts dispès eretics, par no 
jessisi lassàts condizionà, amants 
de lòr tiere, des sòs tradizions e de 
sò int. 

ik Fà cognossi il lôr pinsîr, vite, spe- 
rance e la passion che ju à acompa- 
gnàts, al devente un dové e un onòr 
par chei che a vuelin là indenant su 
la strade de veretàt e de libertàt. Che 
il ricuart di pre Gjilbert nus acompa- 
gni ta cheste scjalade. Il 

Vivi i efiets dal clime che al cambie 


par agjli prime che al sedi masse tart 


Premi european ae gjornaliste Elisa Cozzarini e a Legambiente dal F-VJ 


l torne in Friùl e al va 

a Legambiente dal 

F-VJ e ae gjornaliste 
Elisa Cozzarini il premi pe 
divulgazion meteorologjiche de 
European Meteorological Society 
(EMS), la associazion che e ten 
dentri lis diviersis societàts 
meteorologjichis europeanis. Si 
trate di un premi prestigjòs — la 
dizion corete e je EMS Outreach 
& Communication Award - che 
tes edizions passadis al è làt 
tes mans des coracadis de 
meteorologjie come la Royal 
Meteorological Society, vincidore 
pal an passât, il Zentralanstalt 
Jür Meteorologie und Geodynamik 
austriac — il prin servizi 
meteorologjic moderni - 
vincidòr tal 2016, o il Met Office, 
il servizi meteorologjic britanic 
(2014). 
In chest parterre i furlans 
a an la braùre di jessi stàts 
ricognossùts dôs voltis, lis 
unichis che il premi al è rivàt 
dentri dai confins talians: tal 
2009 cuant che Marco Virgilio al 
è stàt premiàt pal so program di 
comunicazion meteorologjiche 
Meteoweekend su Telefriuli, e 
chest an cul progjet Comunicare 
il cambiamento climatico 
di Legambiente dal F-VJ e 
Cozzarini. Realtàts une vore plui 
pigulis, ma che a son rivadis a 


Il progjet al è nassùt 

de constatazion 

che la cuistion 

dal cambiament climatic 
e jere cuasi dal dut 
ignorade dai media 

e de opinion publiche 


cjatà — come che e domande la 
EMS ai siei premiàts - gnovis 
manieris di comunicà la 
meteorologjie e la climatologjie 
al public plui larc. 

In chest càs si è tratàt di une 
batarie di ativitàts diferentis, 
davueltis dal Avrîl dal 2017 al 
Marg dal 2018 ator pe regjon e 
indrecadis a un public svariàt 
par etàt e tipologjie: cunvignis 
sul sparagn energjetic — cun 
sugjeriments pratics su cemùt 
ridusi la olme energjetiche e 
produsi mancul CO2, la anidride 
carboniche - e sul rapuart 

tra cambiament climatic e 
migrazions, taulis tarondis 





ELISA COZZARINI 





su la economie sostignibile e 
solidarie, escursions (sul glacàr 
de mont Cjanine, te lagune di 
Grau, te campagne furlane) par 
tocjà cun man i efiets locài dal 
riscjaldament globàl e l'impat des 
speciis alienis su la biodiversitàt; 
in plui presentazions di libris, un 
concors cu lis scuelis, intervistis 
video cun “testemonis de clime” 
(i videos si viodin sul cjanàl 
YouTube di Legambiente dal 
F-V]). Lis ativitàts, organizadis 
in colaborazion cuntune rét di 
associazions e finanziadis de 
Regjon Friùl-Vignesie Julie, a son 
stadis coordenadis di Cozzarini, 
che tai agns si è ocupade plui 
voltis di temis ambientàls, par 
ultin, cul so libri Radici liquide 
(nuovadimensione 2018), dal 
impat dal mini-idroeletric sui 
flums alpins. 

Il progjet, e conte Cozzarini, 

al è nassùt de constatazion 

che un probleme gràf come 

il cambiament climatic, che 

al interesse tancj ambits de 
nestre vite, ambientài, ma 

ancje socioeconomics, al 

jere - soredut in chei agns 
pre-Greta Thunberg - cuasi 

dal dut ignoràt dai media e de 
opinion publiche. «O vin pensàt 
a strategjiis di comunicazion 
che nus permetessin di tirà 
dentri la popolazion, di fài 

vivi diretementtri i efiets dai 
cambiaments climatics. O sin 
làts cul glaciolic Renato Colucci 


«Al è un probleme culturàl. 
Se ciertis misuris 

no pain subit in tiermins 

di riduzion des emissions, 
a podaressin paià a nivel 

di miorament 

de cualitat de vite» 


a pene sot di ce che al reste dal 
glacàr de Mont Cjanine, a viodi 

il confront tra chel che al jere il 
glacàr 50, 100 agns indaùr e chel 
che al è cumò. Ancje i videos a 

an chest obietîf. A àn sì finalitàt 
informative, ma indi è cualchidun, 
par esempli un sui pescjadòrs 

di Grau, che al conte la storie di 
chei che i efiets dal cambiament 
climatic ju viodin te vite di ogni dì. 
O vin fat tancj events, une ventine, 
cjapàt dentri tante int, ma plui che 
inumars al è impuartant sotlineà 
il tentatîf di comunicà in maniere 
diferente: ce vuelial dî un grât di 
temperadure in plui, in pratiche?». 
Une altre reson che il progjet al è 
stàt premiàt, e zonte Cozzarini, 

al è che al à savùt cjapà dentri 
figuris professionals diferentis 

e sienziàts une vore prestigjòs, 
ancje in gracie de vicinance dai 
istitàts di ricercje de aree triestine. 
Tra chescj il climatolic Filippo 
Giorgi dal Centri Internazionàl 

di Fisiche teoriche di Triest che, 
tant che part dal comitàt esecutîf 
dal Intergovernmental Panel on 


Climate Change (IPCC), tal 2007 
al à vinçût il Premi Nobel pe Pàs 
dividintlu cul politic Al Gore. 

«O vin vùt la partecipazion di 
nons impuartants, int che e sa 
di ce che e cjacare, e nò come 
Legambiente o vin cirùt di fà di 
puint, rindi i dats e lis peraulis 
dai sienziàts une vore concrets e 
pratics, val a dî da la idee che e je 
une strade di seguì». 

Un dai moments plui 
emozionants par Cozzarini e je 
stade la cunvigne finàl a Grau, 
soredut pe grande partecipazion 
dai fruts des scuelis rivàts a 


assisti ae premiazion dal concors. 


«O vin ziràt a lôr la domande 
che si jerin fats sul imprin, cuàl 
isal il mùt miòr di comunicà 

il cambiament climatic? La 
maniere che a àn rispuindùt... si 
son inventàts lis modalitàts plui 
incredibilis. Tra i premiàts al è 
stàt un grup di frutis des scuelis 
secondariis di prin grât che a 

àn regjistràt une lôr cjancon sul 
cambiament climatic, e il prin 
premi al è làt a un biel video di 
animazion fat di fruts di Claut. 
Lis rispuestis a son rivadis dispès 
plui dai paîs pigui che no dai 
centris plui grancj, forsit parcè 
che il cambiament de clime al è 
sintùt di plui in mont. Une altre 
dimostrazion che al è impuartant 
rivà a vivi i efiets par podé 

dopo agjî. E je la suste che ti 
sburte a agjî». 

Ché altre domande che il grup 


di lavôr si jere fat sul imprin 

dal progjet e jere cemùt mai 

che al è cussì dificil convinci i 
guviers a une azion cuintri dai 
cambiaments climatics. «Parcè 
che e compuarte un cambiament 
une vore grant e i politics a 

son usàts a resonà su scjalis 
temporàls une vore curtis. Ma 

su scjalis temporàls curtis une 
azion fate pe lote cuintri dai 
cambiaments climatics e pe 
riduzion de emission di CO2 no 
à un efiet concret e visibil. Ma al 
è ancje vêr (al è il gno pinsîr, no 
dal progjet) che in Italie o scontìn 
ancje un probleme culturàl, parcè 
che, se ciertis misuris no pain 
subit in tiermins di riduzion des 
emissions, a podaressin paià a 
nivel di miorament de cualitàt de 
vite. Jo o soi stade a Copenhagen 
a ricevi il premi, e a Copenhagen 
a son stadis fatis politichis claris e 
decisis par gjavà lis machinis dal 
centri storic. Li la cualitàt de vite 
e je une vore alte. Dacuardi che o 
vin di rinunzià a alc, ma nol è dit 
che lis rinunziis a diminuissin la 
nestre cualitàt di vite». 

De conclusion dal progjet te 
Vierte dal 2018 a son sucedùts 
Greta Thunberg e il Skolstrejk 

for Klimatet, e tal zîr di un an il 
moviment di Greta, Fridays for 
Future, al à cjapàt pît dapardut 

e ancje in Friùl. Tal stes timp la 
opinion publiche si è dividude une 
vore sul teme dal cambiament 
climatic e su la figure di Greta, 
dispès ogjet di critichis e ridicul 
sui gjornài conservadors e sui 
social media. «O pensi che al 

sedi util dut ce che al pues creà 
atenzion su chest argoment, che 
par me al è pardabon chel che 

al decidarà il futûr no dome de 
Tiere, ma de nestre societàt. Al 

è il mont che o sin usàts a viodi 
che al vignarà netàt vie. Cemùt 
mai Greta tirie la agressivitàt di 
tante int? Parcè che a son fuarcis 
une vore conservadoris che no 
vuelin il cambiament, parcè che 
la lote al cambiament climatic e 
tocje pardabon tancj setòrs de 


Devant 

de emergjence climatiche 
«no bisugne 

sintisi di bessôi, 

ma pensà di podè agji 

in maniere coletive, 

ducj insiemi» 


societàt e economie. Dopo ce che 
al sburte i haters sui social no sai. 
O zonti: dispès i gjornài a ripuartin 
la interviste di un sienziàt che al 
fevele di cambiament climatic e 
dongje un altri che al dîs che no 

je vere, che e je dute une bale. Ma 
meti tal stes plan la opinion dal 
99% dai sienziàts cul 1% e je dà 
une informazion scorete». 

La conclusion ae fin dal progjet? 
«Forsit che al sarès impuartant là 
indevant a fà ativitàts cussì, parcè 
che devant di un probleme enorme 
come il cambiament climatic 
bisugne no sintîsi di bessòi, ma 
pensà di podè agjî in maniere 
coletive, ducj insiemi». i 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 


ea 





